**Fil. 1:20-26**

**“Om te sterf is wins, verreweg die beste...”**

*Andries Burger, GK Pinetown, 30 Oktober 2022*

*Sing: Lied 157:1,2; Ps. 68:9(T), 5(C); Lied 585:2; “Fil. 4:4 sê...”; Lied 260:10,11; “Vrede”*

Na 7 weke se herstel van my hartoperasie voel vandag vir my weer soos ŉ intree preek – daardie eerste preek nadat iemand as predikant bevestig is.

Dit is asof die Here sy roeping weer vir my bevestig dat ek nog ŉ tweede helfte het om sy blye boodskap te verkondig.

Ek skop hierdie tweede helfte van bediening af met twee preke uit Fil. 1:20-25 wat die afgelope 7 weke in my gedagte bly draai het.

Reeds voor die operasie het ek my vertroue in Fil. 1:25 gestel waar Paulus oortuig is dat hy nog sal bly lewe om die evangelie te kan bedien.

Ek was toe nie so seker soos Paulus nie, maar vandag is ek.

**Lees << Fil. 1:20-25>>**

Paulus was al ŉ ou man wat na baie ontberinge in Rome as ŉ gevangene aangehou word in iets soos huisarres onder bewaking van die keiser se wagte.

In die deel van sy brief wat ons gelees het, dink hy oor sy lewe en sy dood,

en deur Hom gee die Heilige Gees vir ons almal perspektief oor ons lewe en dood.

Volgende week wil ek stilstaan by dit wat Paulus oor sy lewe sê wat ook vir ons geldig is,

maar vandag wil ek eers fokus op wat hy van sy dood sê en wat waar is vir elke gelowige. (April 2020 reg aan die begin van Covid-19 pandemie.)

Vir die meeste mense is dit baie moeilik om oor die dood te dink en daaroor te praat.

Dit is ons “laaste vyand” (1 Kor. 15:26) want selfs al sou jy al die ander kon oorwin – dan trek die dood steeds sy strepie...

Ek wil prontuit daaroor praat sonder om doekies om te draai, maar versigtig en met deernis.

Almal van ons is al deur die dood van ŉ geliefde geraak, geskud en gewond of selfs verbrysel

Ons seer oor ŉ geliefde se dood is baie keer so sensitief dat ons mure van selfbeskerming om ons bou om die seer buite te hou,

ons praat nie daaroor nie, ons dink so min as moontlik daaraan, ons messel dit toe want as ons oopmaak is dit seer!

maar in die proses hou ons die seer eintlik binne en keer ons die lig van perspektief en aanvaarding en vrede om in te kom.

In 1936 was my pa 8 jaar oud toe hy en my oupa albei in die hospitaal beland het met longontsteking. Toe my pa gesond was, het my Ouma hom gaan haal maar op die plaaspad afgedraai na die kerkhof toe en daar moes hy hoor sy pa is dood terwyl hy in die hospitaal was. Hartverskeurend – dit was die enigste ding wat hy in sy hele lewe nie kon verwerk nie, die nalatigheid van my oupa se dokter...

As jy enigsins kan, wil ek vra dat jy die Here genoeg sal vertrou

om vir ŉ rukkie agter jou beskermingsmuur uit te kom en

vars te luister na wat die Hy ons in sy Woord wil leer oor die dood van ŉ gelowige.

Die dood is God se straf op sonde.

Reg in die begin het Hy vir Adam gewaarsku – as jy ongehoorsaam jy sal sterf (Gen. 2:17).

Gŉ wonder dat die bekende Griekse filosoof Aristoteles het omtrent 350 vC gesê, dat die dood die verskriklikste is van alle dinge.

En moenie dink die dood van jou liggaam is die ergste nie, die dood van jou gees – om vir ewig van God geskei te wees, is die verskriklikste van alle dinge.

En dit is die voorland van alle mense – behalwe...

behalwe vir enigeen en elkeen wat in Jesus Christus glo.

Sonder vertroue in Christus wat oorgaan in ŉ lewe van geloof

is die dood steeds die allerverskriklikste ding wat kan gebeur,

want dan is die genade tyd verby en is die ewige Godsverlatenheid van die hel jou voorland.

Maar vir gelowiges in Christus is dit nie meer waar dat die dood die verskriklikste dinge wat kan gebeur nie.

Die dood het nie meer die laaste sê in ŉ gelowige se lewe nie – Jesus se oorwinning het die laaste sê!

Die Heilige Gees maak dit baie duidelik in die Bybel:

Heb. 2:15, dat Jesus die duiwel wat mag oor die dood vernietig het en ons bevry het van ons vrees vir die dood.

2 Kor. 4:14, dat ons weet dat God, wat die Here Jesus uit die dood opgewek het, ons ook saam met Jesus sal opwek en ons saam voor sy troon sal stel.

Bang vir die dood?

Nee soos Paulus in 1 Kor. 15:55, spot God se kinders met die dood:

Waar is jou oorwinning dood? Waar is jou angel?

Jy kan ons niks meer maak nie...

Daarom pas dit nie dat ons sal sê ons het iemand “aan die dood afgestaan” nie.

Hou asseblief daarmee op want dit is ŉ dwaalleer!

Ons staan nie gelowiges af aan die dood nie, die “dood” kry niks!

Selfs die liggaam wat vergaan sal weer opstaan en in heerlikheid vir ewig lewe...

Iemand het gesê die dood is soos ŉ uitsettingsbevel vir ŉ huurder wat uit hierdie lewe moet padgee.

Vir gelowiges is dit ŉ bevel op uit ŉ krot in ŉ wrede aardse woonbuurt te trek na ŉ oneindige groot en glorieryke paleis in die hemelse woonbuurt.

Soos Paulus in 2 Kor. 5:8 skryf dat ons liewer ons verblyf in die liggaam wil verlaat om by die Here te gaan woon, verlos van alle liggaamsgebreke en kwale en pyne uiteindelik na ŉ volmaakte verheerlikte liggaam soos Jesus.

Die dood is vir ons ŉ reis weg van hierdie lewe met sy virusse, en hongersnood, en die hartseer en die wreedheid en lyding.

Dit is ŉ eenrigting permanente verhuising terug na die paradys toe in die woonplek wat Jesus vir ons in gereedheid bring in ons Hemelse Vaderhuis.

Daar sal ons soos Jesus wees, sy volmaakte liefde en gehoorsaamheid, sy vrede en sy volmaakte ewige rus by ons Hemelse Vader.

Dit is hoekom Paulus sê dat dit vir hom ŉ wins sal wees om te sterf, dat hy daarna verlang om heen te gaan en by Christus te wees, want dit is verreweg die beste.

Om by Jesus, die verheerlikte oorwinnaar en verlosser te wees – by Hom, bewustelik saam met Hom in die paradys ...

op daardie selfde oomblik nog wanneer jy hierdie mistroostige ou wêreld vaarwel toeroep.

Dit is tog wat Jesus in Luk. 23:43 vir die rower sê wat hom aan die kruis bekeer het,

*“Dit verseker ek jou, vandag sal jy saam met My in die paradys wees.”*

Jy sien, gelowiges se verganklike liggaam gaan nog dood, maar die gees van ŉ gelowige sterf nie meer nie...

Ons lees mos hoe Paulus in Ef. 2:5&6 vir gelowiges in hierdie lewe skryf dat God ons saam met Christus lewend gemaak het, (verlede tyd – klaar lewend gemaak het) dat Hy ons saam met Christus uit die geestelike dood opgewek het.

Dink bietjie aan jou geliefdes...

nie net jou bejaarde oupa of ouma of dalk jou ouers nie,

nie net die iemand wat erge lyding ervaar sonder enige menslike hoop nie...

nie net hulle wat ŉ “lang en goeie en vol lewe gelei” het nie...

Dink ook aan jou gesonde man en vrou, vriend of vriendin, verloofde, huweliksmaat, jou kinders en kleinkinders?

Wil jy vir hulle net die beste hê?

Is die beste dan nie om by die Here self te wees nie?

Om verlos te wees van hierdie ou lewe se worstelinge en beproewinge en lyding?

Om sonder sonde en die impak van sonde te wees, in volmaakte vrede en blydskap – vir ewig?

As dit vir hulle verreweg die beste sal wees – sal jy dit nie vir hulle wil gun nie?

Moenie verkeerd verstaan nie. Ek bedoel nie dat jouself en jou geliefdes moet dood wens nie.

Paulus was daar in Rome al by ŉ plek in sy lewe waar hy verlang het om heen te gaan na Christus toe...

Maar die afgelope weke het ek besef dat al sou dit vir my ŉ wins wees, al sou dit verreweg die beste vir my wees, is heengaan nog nie my verlange nie.

Nee, ek vra dat die Here my sommer nog tot diep in die 80 sal gebruik om sy Woord te verkondig.

Ek wil baie graag tot verby 90 saam met Hanlie wees – om soos haar ouma en my oupa dan nog steeds te getuig van God se genade en sy vrede en blydskap.

Maar as die Here besluit dat ons geliefdes se plek gereed is en hulle vroeër sou wegneem –

sal ons hulle wil terughou?

Is jy nog platgeslaan in rou smart oor ŉ geliefde wat gesterf het, dalk baie lank terug al?

Dalk iemand vir wie daar nog soveel ideale in hierdie lewe was, iemand wat aan die begin of in die fleur van hulle lewe was?

Mag die Heilige Gees vrede en aanvaarding in jou hart werk dat dit vir hulle wat in Christus was verreweg die beste is om by Hom te wees...

Natuurlik vat die wins van ŉ gelowige se dood nie ons hartseer en ons verlange weg nie.

Moet tog nie iemand wil troos met die goeie nuus dat hulle bly moet wees oor ŉ geliefde se dood nie.

(Ag, en terwyl ek daaroor praat - moenie tjol kwytraak oor engele en blommetjies en dinge wat die Bybel glad nie leer nie...

Jou woorde kan nie troos nie, moenie so hard probeer nie, bly liewer stil.

Jou teenwoordigheid doen baie meer, en natuurlik, jou gebede dat Gód sal troos.)

Die dood van ŉ geliefde kan uitkoms wees, soos iemand wat baie swaar gehad het,

maar onthou, baie kere is dit ŉ lewensmaat wat sterf, of ŉ broodwinner,

ŉ pa wat sy kinders nie kan grootmaak en beskerm nie,

ŉ ma wat nie verder kan versorg nie,

ŉ ouma of oupa wat nie meer liefde en lewenswysheid kan deel nie,

ŉ vriend of vriendin wat nie meer vreugde en hartseer kan deel nie...

Dood bly trauma...

Maar die sleutel om dit te verwerk lê daarin om die perspektief te ken wat God in sy Woord gee oor die dood.

Ons treur nie soos mense sonder hoop en sekerheid nie, want ons weet dat Christus gesterf en ook opgestaan het. Hy het die dood oorwin sodat elkeen wat in Hom glo ook kan lewe. (1 Tes. 4:13-17)

Moet dit egter nie miskyk nie ...

Sonder ŉ lewe wat geanker is in geloof in Jesus Christus wat jou doodstraf op Hóm geneem het en jou daarvan verlos het nie, is daar geen wins nie, net ŉ geweldige verlies.

Sal die verskrikking van die dood as God se straf op sonde elkeen tog oorhaal om sy genade van verlossing te soek en te aanvaar!

Bid vuriglik dat die Heilige Gees hierdie geloof in al jou geliefdes sal werk.

Want die enigste rede waarom Paulus van die dood as “wins” kan praat wat “verreweg die beste” is, het ons in v. 21 gelees...

Dit is omdat die lewe vir hom Christus was.

En so is dit vir elkeen vir wie die lewe Christus is.

En daarop fokus ons volgende week, as die Here wil.

Ek wil afsluit met ŉ baie mooi verduideliking oor die dood van ŉ gelowige wat ek raakgelees en vrylik vertaal het:

*'n Obsessie vir ons liggaamlike welstand of 'n doodse vrees vir die dood of ŉ verlammende smart oor die dood is teenstrydig met ons Christelike geloof.*

*Gelowiges moet verlang na die hemel soos 'n gevangene verlang na vryheid, soos 'n siek man na gesondheid, soos 'n honger vrou na kos, soos 'n arm man na betaaldag en soos 'n soldaat verlang na vrede.*

*Om te sterf en die manier waarop ons sterf, is ŉ gelowige se laaste geleentheid om hulle geloof in God uit te leef, ŉ laaste keer om te bewys wat hulle hoop op die hemel opreg is, ŉ laaste kans om hulle lewens te versier met hulle vertrou op God se beloftes.*

Wat is die Bybelse siening oor die dood van ŉ gelowige?

v. 21: 21“Om te lewe is vir my Christus, en om te sterwe is vir my wins

v. 23: 23... ek verlang daarna om heen te gaan en met Christus te wees,

want dit is verreweg die beste...

Onthou dit, dink daaraan wanneer jy die tyding hoor ... Laat dít jou troos...

Amen